NARIADENIE KOMISIE (ES) č. 271/2009
z 2. apríla 2009
o povolení prípravku z endo-1,4-beta-xylanázy a endo-1,4-beta-glukanázy ako kŕmnej doplnkovej látky pre odstavené ciciaky, kurčatá na výkrm, nosnice, morky na výkrm a kačice na výkrm (držiteľ povolenia: BASF SE)
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
keďže:
(1)
V nariadení (ES) č. 1831/2003 sa ustanovuje povoľovanie doplnkových látok určených na používanie vo výžive zvierat, ako aj podmienky a postupy udeľovania takýchto povolení.
(2)
V súlade s článkom 7 nariadenia (ES) č. 1831/2003 bola predložená žiadosť o povolenie prípravku uvedeného v prílohe k tomuto nariadeniu. K tejto žiadosti boli priložené údaje a doklady vyžadované podľa článku 7 ods. 3 nariadenia (ES) č. 1831/2003.
(3)
Táto žiadosť sa týka povolenia zaradiť enzymatický prípravok z endo-1,4-beta-xylanázy, ktorú produkuje Aspergillus niger (CBS 109.713) a endo-1,4-beta-glukanázy, ktorú produkuje Aspergillus niger (DSM 18404), ako kŕmnu doplnkovú látku pre odstavené ciciaky, kurčatá na výkrm, nosnice, morky na výkrm a kačice na výkrm do kategórie doplnkových látok „zootechnické doplnkové látky“.
(4)
Zo stanoviska Európskeho úradu pre bezpečnosť potravín (ďalej len „úrad“) z 3. decembra 2008 a 9. decembra 2008 (2) vyplýva, že enzymatický prípravok z endo-1,4-beta-xylanázy produkovanej kmeňom Aspergillus niger (CBS 109.713) a endo-1,4-beta-glukanázy produkovanej kmeňom Aspergillus niger (DSM 18404), tak ako ho vyrába žiadateľ BASF SE, nemá nepriaznivé účinky na zdravie zvierat, ľudí ani na životné prostredie a je účinný pri zvyšovaní úžitkovosti ciciakov a kurčiat na výkrm a zlepšovaní konverzie krmiva u moriek na výkrm a u nosníc. Na základe poskytnutých údajov týkajúcich sa kurčiat na výkrm sa prípravok považuje za efektívny aj v prípade kačíc na výkrm. Úrad takisto dospel k záveru, že tento výrobok môže byť potenciálnym senzibilizátorom kože a dýchacieho ústrojenstva. Nedomnieva sa však, že sú potrebné osobitné požiadavky na monitorovanie po uvedení výrobku na trh. Úrad tiež overil správu o metóde analýzy tejto kŕmnej doplnkovej látky v krmive, ktorú predložilo referenčné laboratórium Spoločenstva zriadené nariadením (ES) č. 1831/2003.
(5)
Z posúdenia uvedeného prípravku vyplýva, že podmienky na udelenie povolenia ustanovené v článku 5 nariadenia (ES) č. 1831/2003 sú splnené. Používanie uvedeného prípravku by sa preto malo povoliť podľa prílohy k tomuto nariadeniu.
(6)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Prípravok uvedený v prílohe, ktorý patrí do kategórie doplnkových látok „zootechnické doplnkové látky“ a do funkčnej skupiny „látky zvyšujúce stráviteľnosť“, sa povoľuje ako doplnková látka vo výžive zvierat za podmienok ustanovených v uvedenej prílohe.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 2. apríla 2009